b'\n_START_ARTICLE_\nPierre Sergent\n_START_SECTION_\nBiografia\n_START_PARAGRAPH_\nVa comen\xc3\xa7ar la seva carrera militar amb 18 anys quan es va unir al maquis de Sologne amb el cos franc Libert\xc3\xa9, on es va escapar per poc d\'una caiguda. Amb aquesta unitat particip\xc3\xa0 en l\'alliberament de Par\xc3\xads. Despr\xc3\xa9s de l\'alliberament, va fer carrera d\'oficial i va servir amb la Legi\xc3\xb3 Estrangera Francesa despr\xc3\xa9s de passar un temps a Saint-Cyr fins a 1949. El 1950 fou adscrit al Primer Regiment Estranger a Siddi-bel-Abb\xc3\xa9s (Alg\xc3\xa8ria), on assol\xc3\xad el grau de tinent. Fou enviat amb el Primer Regiment Estranger de Paracaigudistes a la Guerra d\'Indoxina (1952-1953), i fou greument ferit a Annam Central. _NEWLINE_El 1953 torn\xc3\xa0 a Alg\xc3\xa8ria per a comandar les companyies saharianes de la Legi\xc3\xb3, i el 1956 assol\xc3\xad el grau de capit\xc3\xa0 durant la guerra d\'Alg\xc3\xa8ria. Particip\xc3\xa0 en les operacions "Etincelle", "Jumelle", "Pierre Pr\xc3\xa9cieuse", per\xc3\xb2 l\'1 de gener de 1961 fou enviat disciplin\xc3\xa0riament al grup de subdivisi\xc3\xb3 de Chartres. L\'abril de 1961 va deixar el comandament per a tornar clandestinament a Alg\xc3\xa8ria i participar en el putsch del general Maurice Challe amb un cos armat a Alger. Fracassat el moviment, es va unir a l\'Organisation arm\xc3\xa9e secr\xc3\xa8te (OAS) del general Raoul Salan, quei el va enviar a la metr\xc3\xb2poli per tal d\'organitzar una xarxa clandestina que penetr\xc3\xa9s els cercles militars._NEWLINE_El setembre de 1961 fou el cap d\'estat major de l\'OAS-Metr\xc3\xb2poli, i el 20 de maig de 1962 ho fou del Consell Nacional de la Resist\xc3\xa8ncia format per Georges Bidault, Antoine Argoud i Jacques Soustelle. Despr\xc3\xa9s de la detenci\xc3\xb3 d\'Argoud i de l\'exili de Bidault organitz\xc3\xa0 l\'abril de 1963 el Consell Nacional de la Revoluci\xc3\xb3, amb l\'objectiu d\'organitzar arreu d\'Europa la lluita contra el comunisme. Fou condemnat a mort dos cops (1962 i 1964), per\xc3\xb2 sempre aconsegu\xc3\xad escapolir-se per B\xc3\xa8lgica i Su\xc3\xafssa fins que despr\xc3\xa9s del maig de 1968 fou amnistiat pel govern franc\xc3\xa8s el 23 de juliol de 1968._NEWLINE_Proper al solidarisme, al Moviment Jove Revoluci\xc3\xb3 (MJR) i a Jean-Pierre Stirbois, a les eleccions legislatives franceses de 1986 fou elegit diputat pels Pirineus Orientals dins les llistes del Front Nacional, partit al que s\'havia unit el 1972 despr\xc3\xa9s de passar un temps al CNIP i fer campanya a favor de Val\xc3\xa9ry Giscard d\'Estaing a les eleccions presidencials franceses de 1974.'